Wrede aanval op polisieman veroordeelArgieffoto Nege mense, insluitend twee vroue, is Saterdagoggend in hegtenis geneem op aanklagte van aanranding en die weerhouding van ŉ lid van die polisie om sy pligte te kan uitvoer. Kol. Thandi Mbambo, woordvoerder van die polisie, het gesê die nege sal binnekort in die Clarens-landdroshof verskyn. “Lede van die Clarens- voorkomende misdaadseenheid is na ŉ huis in Kgubetswana ontplooi vir ŉ klagte van geraas en rusverstoring. Dit was die derde keer dat hulle na dieselfde huis uitgeroep is. Een van die mans wat na die harde musiek geluister het, het die polisieman met ŉ bottel teen sy kop geslaan en hom toe gesteek. Verskeie ander mense wat by die huis was het polisielede gekeer om dié man in hegtenis te neem,” het Mbambo gesê. Volgens Mbambo is ŉ polisiebeampte tans in ŉ hospitaal ná ŉ ander onverwante voorval toe hy Sondag in ŉ taverne in Ntha geskiet is. Hy was nie aan diens nie. “Die eienaar van die taverne het skote afgevuur toe twee vroue baklei het. Die beampte het tussenbeide probeer tree en wou die wapen by die man afvat toe hy geskiet is.” Die polisie het die aanval ten sterkte veroordeel.